floriandebaene/DutchDraCor4ML huggingface dataset:
Ick wert wel veel gesocht vande geen die mijn begeert
daer Liet Ick mijn vinden tot allen stont
en over al die werrelt gelogeert
dit is waerachtich Ick segt u goet ront
Hooch. geacht voor die werrelt.
Ick moet u eens cussen voor u roder mont
ghij sijt so Liefflijck In mijnen Oogen
al waer Ick halff doot ick werden gesont
maer soudtmen met u niet converseren mogen
De veelderleij sondt.
Jae ghij wel al sonder Lang te poghen
tot allen tijen wanneer dat ghij wilt
hoe Langer hoe meer gaetmen mijn verhogen.
want int aencomen ben Ick Liefflijck en milt
Door u soete aencompst wart ons hart gestilt
want u wesen schijnt Liefflijck vrij onversust
Die veelderleij sondt.
Jae wie voor mijn niet en ijst off grilt
die mach mijn wel gebruijcken so dick alst hem Lust
Hooch. geacht voor die
                            werrelt.
Wel In / dat woort maeckt mijn hart gerust
willen wij gelijck gaen op een plaets alleen
Dat is best so wert onsen moet geblust
so sijn wij dan bij malcanderen gemeen.
Wel sonder Lanck te praeten Laet ons gaen heen
sonder Lang te wachten Laet ons gaen spoen
al ist niet Lang geleden dat wijt Lest deen
compt Laet ons gaen sonder eenich vermooen
Dat is best so siet niemant wat wij doen
en wadt wij hanteren so weeter nietmant off
Daer ontwint ghij te recht het cloen
dats best so weet niemant wat wij doen
Ick ben altijt gereet avent en noen
ghij meucht het mijn nimmermeer maecken te groff
Dat is best so siet niemant wadt wij doen
en wadt wij hanteeren so weter niemant off
Wel gaen wij heen eer dat wij crijgen een quaet Loff
op staende voet dats mijn vermonden
eer datmen over al siet stuijven het stoff
wat wij bedrijven dit moet ghij doorgronden
Wel gaen wij heen tot desen stonden
daer sal haest een taeffel bereijt werden bevonden
De propheet Jonas uuijt.
O chrachtich godt van hemel en aerden
almachtich sijt ghij als den vermaerden
want ghij mijn bewaerden / uuijt der maeten seer
Inden buijck des walvisch ghij mijn tleven spaerden
dies moet Ick u Loven o almogende heer
ghij straft .o. godt en ghij salft weer
dies mach Ick nimmermeer // genoch u Loff verbreijen
u moet Ick eeuwich geven Loff prijs en eer
dat ghij mijn vant Leven niet hebt Laeten / verscheijen
die golven bedeckten mijn sonder verbeijen
tscheen dat Ick was verlaeten van uwen Oogen
Ick riep tot u o' godt / en ghij verhoorde mijn schreijen
als mijn die waeteren overvloeijden sonder Logen
so heb ick u aengeroepen / met al mijn vermogen
en ghij verhoorden mijn gebedt seer ras
so dat den visch mijn weer opt Lant heeft gespoogen
dus wil Ick mijn beloften betaelen die mijn genas
godt die mij geholpen heeft op dat pas
De stem goods spreeckt boven uuijt.
Hoort Jonas volbrengt nu bevel
maeckt u op en gaet tot Nieneve haestich en snel
Inde groote stadt nu rechtevoort
vercondicht haer mijn woort // oprecht en wel
predickt haer mijn sermoen dat een ijegelijcke hoort
De propheet Jonas.
Ick g Die goods bevel eens hebbe versmoort
en niet gedaen en heb dat hij mijn beval
maer eer // die heer op mijn weer werdt gestoort
so wil Ick mijn opmaecken sonder te maecken geschal
ende vercondigen haer groote boosheijt al
so Ick van den heer heb gecregen tbescheijt
so wil Ick mijn daer toe maecken bereijt
Hooch geacht / de Sonde met den burger en tgemeen volck tsaemen uuijt en hooch geacht spreeckt Eerst.
Hoe hebben wij daer ons domminatie gehadt
terwijl wij daer geweest sijn al metter spoet
Tis waer maer Ick ben noch niet halff sadt
Hoe hebben wij daer ons dominatije gehadt
Hoe Lustich ist te wandelen op alsulcken padt
alsmen niet en wil spaeren gelt off goet
ter wijl wij daer geweest sijn al metter spoet
Ghij cont dommineren Lustuch en soet
ick macht niet Laeten off ick moet u prijsen
ock vande groote vrientschap die ghij mijn doet
en van die eer die ghij mij gaet bewijsen
U fraije fier gelaet doet mijn thart op rijsen
ick vermaeck mijn seer / al boven maeten
al ginck mijn ijemant noch so heerlijck spijsen
so Laudeer Ick u boven al sonder aff laeten
Tis Lanck geleden dat wij bij malcanderen saeten
en Laet ons noch bedt geneucht ontfouwen
en weer op een nieuw / ons saecken aenvaeten
mijn hart verheucht / seer als ick u gae aenschouwen
Al waer mijn hart verdroocht het sou ontdouwen
door den wellust die Ick sie plegen
wilt ghij u hier Oock noch Langer houwen
dat en gelooff ick niet verstaet het te degen
Daer spreeckt ghij recht dat dient niet verswegen
daer toe strecken oock alle mijn sinnen
En Ick ben Oock daer toe genegen
veelderleij Sonde.
Wij weten wel plaetsen tsij acht oft negen
Jae inder middernacht soutmense wel vinnen
om een goet herberch te crijgen Laet ons Onderwinnen
en dat metter spoet sonder Lange te draelen
hoort fijnman en wilt mijn verstant Innen
gaet Laet een mael bereijen Ick salt u betaelen
Dat sal Ick wel doen al sonder faelen
Ick sal hier aen gaen cloppen vrij onbeschaempt
die hier woont die en sal oock int schrijven niet dwaelen
hij en is daer oock niet eens voorbefaempt
kijck uuijt waert holla hou....
De waert.
Wel wije clopt daer.......
Hier compt geselschap vrij ongeblaempt
souden gaeren vroolijck wesen Lustich en koen
wilt ghij een / mael / bereijen twerdt u geraempt
men salt u betaelen wel / en hebt gheen quaet vermoen
Dat weet Ick wel ick wilt gaeren doen
Ick sal strackx gaen schicken alle dinck vaerdich
houdt daer sijn stoelen gaet sitten Ick sal mijn spoen
om den taeffel te beschicken Lustich en aerdich
Wel goe mannen Ick ben so veel niet waerdich
dat ghij sulcke moeijten om mijn sult maecken
ghij sijt in u miltheijt al te volhaerdich
dat moet ghij bekennen tverstant wilt smaecken
Die reden die ghij daer spreeckt gae Ick versaecken
sout ghijt niet waerdich sijn wadt sijn dat voor reen
O wij willen ons noch so vermaecken
meer dan wij oijt ons Leven deen
De Waert.
Siet hier coom Ick met den taeffel an treen
siet daer is wijn en broot nu rechte voort
siet daer is noch meer dus stelt u te vreen
Ick salt genoch beschicken alsoot behoort.
Wel heerwaert Ick coom u met een dronckxken aenboort
Lustich en fraij op staende voet
Dats recht off thans een Lietken songen met accoort
dat sou Immers wesen Lustich en soet
Een Lieffelijcke dronck ick u brengen moet
nu metter spoet wilt het wachten
veelderleij Sondt.
Dat wacht Ick liever dan eenich gelt off goet
want ick sie dat tot mijn strecken al u gedachten
Nu sijn wij vrolijck en weten van geen clachten
niet dan vreucht wij verpachten // hier ter spacij
al sou dit dueren noch vijff ses nachten
ten sou mijn niet verdrieten te sijn bij sulcken nacij
Een weijnich pauseren.
Laet ons nu niet sitten en dromen
Dat denck Ick Oock mee.....
Ick wil u eens toe koomen......
Laet ons nu niet sitten en dromen........
Hooch.. geacht voor die
                            werrelt.
Ick breng u sonder schromen........
Laet comen ick sij al ree......
Laet ons niet sitten dromen.........
Dat denck Ick oock mee // tis hier al peijs en vree
nu al in dit crijt..........
Laet ons vrolijck sijn en maecken Jolijt
als nu ter tijt // Lustich domineren
en achten niet eens off wij werden benijt
maer Laeten wij malcanderen Lustich eeren.
Het wert u eens gedaen ist u begeeren
dat ghijt van mijn wacht nu op dit pas
Laeten wij malcanderen also trackteren
het wert u eens gedaen Ist u begeren
Wel Laet mij comen Ick salt niet van
                            mijn weren
Ick wacht een claever blaeijken al uuijt dit glas
Het wert u eens gedaen ist u begeren
Ten heucht mijn niet dat Ick so vrolijcken was
als wij nu sijn in dit present
heer waert haelt ons hier wat nootgens ras.
mijn ducnkt tis u vergeten dus maeckt ick u bekent
Die waert.
Het was mijn doch vergeten mijn plompe vent
dat Ick sulckx vergeet In dusdanigen statij
Ick sal haest gaen Loopen als een paert dat rent
om strackx weer te comen in u congrigatij
dus bidt ick u dat ghij mijn doet geen blamacij
Neen wij en sijn niet van sulcken nacij
als den sommich wel sijn die ick wel weet
compt slech drae weer / so blijfft ghij in ons gracij
een cleijne saeck is goet te houwen int secreet
hooch. geacht voor die werrelt.
Laet ons een Lietgen singen eer datment vergeet
want dat versiert de maeltijt wel wel te recht
twaer schandt datmen alsulcks niet en deedt
ter wijle wij bij malcanderen sitten dus slecht
Het is seecker goet dat ghij sulcx ontvlecht
ten hadden mischien niet werden gedaen
souden wij het nu Laeten so deedmen niet alsmen plecht
en menich mochtet Int quaet verstaen
De weert.
Hier coom Ick Loopen met die noten aen
en tmoeijt mijn noch dat Ick so heb gefaelgeert
Wel setse daer neer sonder beraen.....
ghij moet me helpen singen dat het accordeert
Beijd wadt Ick en heb mijn keel noch niet gesmeert
ijemant brengt mijn eens so machment singen
en sien off ickt mee heb geleert
tgeen dat ghij meent met malcanderen voort te bringen
Wel ick brengt u sijn dat u dingen
dien ghij begeert nu rechte voort
compt sidt mee bij al sonderlingen
want ghij mede in ons geselschap behoort
Ick wacht het gaeren compt mij vrij aen boort
van een glas off twee en ben Ick niet vervaert
Ick bedanck u om dat ghij hout u woort
Ick salt uuuijt drincken al ongespaert
hoe lustich sijn wij hier vergaert
wilt ghij nu een Lietken singen so ghij hebt geseijt
een van u allen begint vrij onbeswaert
Ick sal mee helpen sonder enich verbeijt
Dat heeft sijn bescheijt // nu sijn wij bereijt
al hier beneven / om een Lietken met malcanderen op te heven
Hier singmen Een lietgen en gaet op de voijs
Den tijt is hier / datmen sal vrolijck wesen.
Met vrolijckheijt // willen wij vreucht ontluijcken
ende gebruijcken // met blijschap onsen tijt
sonder verbeijt // so moet droefheijt nu duijcken
als dorre struijcken // die haer Leven sijn quijt
naerstich met vlijt // ghebruijcken wij ons
                            Jeucht
Laet ons nu doch Leven // blij
vreucht en solaes aencleven // vrij
ende hier beneven // wij
altijt maecken geneucht
Met blijschap groot // so gaen wij vreucht orboren
druck moet versmoren // als nu In dit present
In dit conroot // compt ons nu vreucht te vooren
alsomen hooren // Liefflijck en pertinent
seer excelent // wert hier geneucht ontcnocht
en met triumpheren // soet
elck sijn druck verneren // doet
vreucht men hier hanteren // moet
anders wert niet gesocht
Nu sitten wij fraij....
ae wij en trouwen
Ick brengt u met een swaij....
Nu sitten wij fraij
Al sonder delaij.....
Gaet ghij u woort houwen
Jae wij en trouwen..
hoe meucht ghij u dagen
beter geselschap aenschouwen
singt weder.
In dit foreest // willen wij blijschap maecken
wie sout ons laecken // dat wij vrolijck sijn
minst met den meest // wilt nu doch altijt ontwaecken
ende oock smaecken // dees Lijefflijcke wijn
u wesen fijn // verdrijft al mijn verdriet
niet so mach u deeren // Ju
en weest voor gheen blameren schu
maer wilt vreucht hanteeren // nu
en acht die nijders niet
Princesselijcke graen // ghij doet ons hart verscieren
u soet manieren doet ons verheugen wel
wat mach ons schaen // laet ons geneucht hantieren
met ons bestieren // den tijt gebruijcken snel
met blij opstel // wert hier nu geneucht verpacht
met vreucht wij ons gerijven // wadt
wellust wij nu bedrijven // pladt
spijt al diet nu bekijven // dat
op haer wert niet geacht
Hooch geacht voor die werrelt....
Ons dingen sijn claer...
Dat Is waer.....
Vreest niet een haer...
Ons dingen sijn claer
Ick brengt u een paer....
Ick wacht het kaer
Dat is waer:
:            nu en altijt // hoewel vaert hij die
                            dus sijn Leven slijt /
Willen wij niet schier van scheijen praeten
en off wij hier noch saten // een lange stont
van vaeck en weet ick mijn nau te Laeten
want boven maeten drincken wij sadt en rondt
Sidt noch vrij wadt even groot Is de sont
wij maeckent doch so bont // om een Luttel min off meer
Ick meen dees In mijnen narm te nemen terstont
en gaender mee voort sonder saceer
Dat moet ghij altsaemen wel doen / sonder affkeer
Ick ben tot elcx begeer // nacht ende dach
Wilt ghij praeten van scheijen /
                            reeckent eerst 'tgelach
Ick sal doen een Ommeslach // van spijs en dranck
Wel doet so / dan nemen wij ons ganck.
wij en willen ruijmen met geen stanck
gelijck den sommigen gaen voort
Die en doen oock niet alsoot behoort
die haer gadt vegen aende poort
en gaen heenen draeijen
maer hier staen Juijst seven gulden en een Oort
dat Is de som daer ghij mijn meught me paijen
Hout daer Ist tgelt en wilt ons nu niet becraeijen
dat wij een pemimck sijn schoech gebleven
so behoortmen u met rottighe appelen te kaeijen
en Ick wout u oock wel Loven ghij soutter oversneven
Soudt Ick dat doen twaer het eerst van Mijn
                            Leven
Ick bedanck u altsaemen als Lieden verheven.
Mijn dunckt het Is hier Lanck genoch gebleven
Ick wil mijn nae huijs begeven // sonder beraen
Wij hebben vroolijck geweest en niet gekeven
mijn dunckt het Is hier Lanck genoch geweest en gebleven
veelderleij Sondt .. die veelderleij
                                    sondt.
Gaet algelijck met mijn vrij sonder vreesen en beven
so lang als ghij Leeft / so wilt vrij met mijn omgaen
Mijn dunckt het is hier Lanck genoch gebleven
Dat mach van ons nu wel werden gedaen
en houden u bij ons wadt macht ons schaen.
De propheet Jonas
                            uuijt.
Nu wil Ick gaen bereijen snel
om te volbrengen oprecht des heeren bevel
na sijn voorstel // so hij mijn heeft bevolen
O heer mijn tong wilt doch bestielen wel
geeft mijn vrijmoedicheijt dat Ick niet hou verholen
maer u bevel haer te seggen hem die dolen
nacht ende dach met veelderleij
                                sonden
die vreemde goden geeert hebben en u eer ontstoolen
dit sal Ick haer gaen predicken nae u vermonden
oock die Oncuijssheijt bedrijven tot menigen stonden
dus sal Ick haer met reden Oorconden.
Jonas gaet nu voort al na de Stat.
Ghij burgers hoort al eendrachtich
wadt mijn bevolen is vant godt almachtich
dus coom Ick waerachtich // om u te
                            waerschouwen
u boose Leven is voor godt gecomen clachtich
want ghij gaet dene sondt op dander vernouwen
dies sal u godt straffen dat ghij meucht grouwen
Jae mensch en beesten salt tleven affkerven
met sijnen grimmigen tooren sal hij u tonder douwen
in u sonden sult ghij altsaemen bederven
binnen veertich daegen sult ghij moeten sterven
door die straffinge goods // hoort mijn reden plaen
dit hebt ghij met u boossheijt gaen beerven
Dat Nineve gheheel alsdan sult vergaen.
Hier staen sij tsaemen op en wrongen hier haer handen en
                                stoten die Sont van haer.
O barmhertige godt wilt ons in genaede ontfaen
wij hebben grootelijck misdaen // wij moeten bekennen dat
O heer met u genaden wilt ons bijstaen
O barmhertige godt wilt ons in genade ontfaen
O sonde o' sonde dat wij u oijt namen aen
packt u van hier wij sijn u al sadt
O barmhertige godt wilt ons In genade ontfaen
wij hebben grootlijck misdaen // wij moeten bekennen dat
Een Burger op sijn knien.
O heer Laet u ontfarmmen over dese stadt
die so breet en wij is uuijtter maten groot
wij hebben u straffing wel verdient dats pladt
met meniger leije sonden / Jae als bloet seer root
maer o' godt toont ons doch u genade bloot
en wilt ons niet straffen In uwen tooren
nae ons verdienste die is uuuter maeten snoot
noch grooter is u goetheijt dus wilt ons verhooren
om ons sonden Laet ons doch niet versmoren.
maer weest ons doch genadich o' eeuwich godt seer goet
ons gebedt o' heer Laet niet gaen verloren
al sijn ons sonden geweest seer overvloet
om uus naems wille ons doch genade doet
dat bidden wij u metter spoet // o' heer van hier boven
so sullen wij u altijt dancken en Loven
O barmhertige godt goet is uwen naem
tot ons doch u goetheijt want so is u faem
dies Ick met recht mijn schaem // mijn Oogen op te heven
als die van samarien waeren onbequaem
u goetheijt o' heer is haer niet onbleven
u genade Laet ons doch sijn beneven
want ghij spreeckt door den propheet seer spoedich
al hadt ghij geseijt een stadt te brengen In sneven
maer als sij haer tot u bekeren Ootmoedich
dan wilt ghij haer genadich sijn door u goetheijt overvloedich
dus weest ons genadich sonder verdrach
als een barmhertich vader sijt ons doch behoedich
en wilt ons doch verhooren ons groot geclach
Laet ons doch genade gheschien tot ons een blije dach
en laet u straffing van ons blijven verschoven
so willen wij u altijt dancken en Loven
O euwige goetheijt die euwich heeft geweest
ghij sijt den geen alleen diet al geneest
den geen die u vreest // hoe sij sijn belaeden
dus comen wij oock tot u met een gebroocken geest
en bidden overvloedich om om genaeden
wij die gedreijcht sijn heer wilt ons beraeden
en ons niet Laeten vergaen terstont
wij bekennen dat groot sijn onse misdaden
maer heer en wilt niet wijcken van u verbont
dus weest ons genaedich Laet ons niet gaen ter gront
maer met u baarmharticheijt sijt tonswaerts genegen
wij hebben bedreven veelderleij sondt
maer ons gebedt o' heer Laet u doch bewegen
en wilt niet van ons weeren o' heer uwen segen
dat bidden wij Ootmoedich al sonder toven
Laet ons haestich gaen sonder verbeijt
door die stadt en wijff en kinderen adverteren
dat hem elck metter harten tot godt bereijt
en seggen dat hem een Iegelijck sijn sonden beschreijt
met vasten en bidden haer tot godt bekeeren
ten eersten laeten wij ons selven verneren
voor die heer der heeren seer aerdich
en een vasten uuijt roepen sonder faelgeren
so groot en cleijn met Ootmoet volhaerdich
Pausa........
weder alle drie uuijt brengende voort Twee Raetsheren vanden Coninck
Hooch geacht voor die werrelt / vercleet wesend spreeckt.
O genadigen heeren hebt ghij op dit pas
het woort van Jonas wel hooren preecken
Ons hart van droeffheijt smelt ghelijck als was
o' genadigen heeren hebt ghij op dit pas
Jonas seijt dat de stat vergaen sal ras
in veertich daegen dit gaet hij spreecken
ons leden sijn gans en geheel besweecken
Is dit waerachtich aldus gebleecken
dat Jonas deur den stadt dit dus verhaelt
So ist tijt naeden Cominck metter haest gestreecken
is dit waerachtich also gebleecken
Jaet mijn heeren wij bidden u met
                            smeecken
dat uwer Lieffden dese saeck den coninck vertaelt
1. Raetsheer.
dat Jonas door de stadt / dit dus heeft verhaelt
so ist tijt tot den Coninck gegaen sonder draelen
en verhaelen hem die saeck soot is geschiet
het minst met het meest sonder faelen
den saeck so ghij ons dat verhaelt hebt met vliet
2. Raetsheer.
Dat en dient waerachtelijck gelaeten niet
maer Laet ons strackx gaen totten Cominck
                            soot betaempt
hoe dat Jonas ons waerschout met groot verdriet
dus so gaen wij seer haestich al ongeblaempt
O genadige heer Coninck seer groot befaempt
een swaere saeck is ons gecomen voor Oogen
den propheet is van godt gesonden / Jonas genaempt
hoe dat / nineve / sal vergaen sonder Logen
In veertich daegen / dit gaet hij ons togen
Jae wat raet is hier toe / heer Cominck gepresen.
off ghij een vastendach stelden dits in u vermogen
en sien off die heer ons wilde genadich sijn en weesen
2 Raetsheer.
O heer Coninck groote droeffheijt is In mijn hart geresen
door dat waerschouwen van Jonas reeden
die heer hoop Ick sal ons vandie straffing genesen
dat wij ons strackx stelden tot den gebeden
O heer Coninck off ghij een gebodt Liet verbreden
over die gantsche stadt Int generael
over Jongen en ouwen hoe teer van Leden
Jae Oock alle beesten sonder gedrael
elck hem te verootmoedigen princepael
sacken aen te trecken als hiskias heeft gedaen
als Senachgrib hem dede alsulcken verhael
dat hij sijn hant niet mocht Ontgaen
maer hiskia Inden noot bij gestaen.
Den Coninck Staet op en leijt sijn Cleet af naet vermelden vanden stadt.
Den Coninck
U reden die gaen mijn hart verslaen
door het geen dat ghij mijn daer ontdeckt
Jae veel sonden hebben wij op ons gaen Laen
daer door hebben wij goods tooren op ons verweckt
De Conimck valt op sijn knien.
O godt die hemel en aerden heeft gemaeckt
en al wadt Leven heeft vercregen
onderhout ghij door u goetheijt tmach niet sijn gelaeckt
so elck moet bekennen te degen
o' heer ons sonden wilt niet so swaer wegen
och lieve barmhartige genadighe godt
ghij die daer dat verbont hout tdient niet verswegen
die gheen die u Lieffhebben en houwen u gebodt
wij hebben gesonditht dus bidden wij tot
u om genaede o' godt almachtich
wij hebbende godloos geweest al sonder spodt
van u geboden sijn wij geweecken dus sijn wij clachtich
tot u eendrachtich
Wij en hebben niet gehoort nae u propheten
als sij ons u bevel claer Lieten weeten
ons conimgen ende princen voorvaders voorwaer
o' heer alle gerechticheijt wert u toegemeten
en ons behoort niet thoe dan slaegen swaer
en opentlijcke schanden so nu blijck openbaer
sij sijn oock verde ofte naebij
wij werden van u gedriecht soot blijckt claer
om ons misdaet willen so doet dat ghij
wij moeten ons schaemen o heer voor dij
Als ghij ons wilt aensien met genaeden
                            crachtich
maer van ons misdaet o' heer so maeckt ons vrij
so roepen wij altijt seer prachtich
Den Coninck op Staende.
Wilt nu mijn reden naerstich aenhooren
en neijcht / daer toe snellijck u oren
Laetse niet versmoren Ick beveel u dat
alle menschen van moeders Lichaem geboren
oock alle beesten die daer sijn Inde stadt
sullen eeten noch drincken mijn reden vadt
ossen noch schaepen en salmen niet weijden
dit gebot sult ghij laeten gaen Ick segt u plat
ende oock straffelijck doen uuijtbreijden
Deerste Raetsheer.
Wel genadigen Coninck sonder verbeijden
so sal dit gebodt nu strackx geschien
als nu mits dien
Daer Clept Een Clock ende
Tgemeen volck met den burger
ende een kint en hooch geacht uuijt
Och buerman wadt salder toch wesen
als nu mits desen dat die clock dus gaet
Het schijnt wel dat men aff sal Lesen
Watter gelesen wordt tmoet sijn gepresen
men moet die Overheijt gehoorsaem sijn sonder beraet
siet wadt Isser al voolckx nu op die straet
Tplaccaet wert gelesen boven ut.
Hoort ghij burgers ende Oock alle de Lieden
wadt Onsen conimck met sijn raetsheren gaet gebieden
over menschen en beesten / al hier beneven
om Oorsaeck van straffing die ons sou geschieden
so sal mensch noch beesten hoort toch al teven
eten noch drincken werden gegeven
tsij ossen noch schapen en salmen niet weijden
noch sij en sullen geen waeter drincken wilt dit aencleven
maer een ijegelijck sal sacken aendoen sonder verbeijden
en metter harten hem crachtelijck tot godt bereijden.
en roepen so tot godt en bekennen sijn
                            misdaeden
van alle boose voornemen daer aff te scheijden
wie weet godt mocht hem bekeren en beraeden
van sijn gramschap en nemen ons in genaeden
en sijn verbolgentheijt over ons ophouwen
daer wij nu altsaemen mede sijn belaeden
daer om wilt tot godt roepen met een vast betrouwen
off godt ons met barmherticheijt wilde aenschouwen
van dat swaere straffen daer wij mee sijn belaen
elck sij naerstich Int gebedt tsij jongen en ouwen
op dat wij altsaemen doch niet en vergaen
elck wil hem naerstich schicken nae dit vermaen.
Den burgers Jongen spreeckt.
Och vaertgen sullen wij moeten sterven
den doot verwerven // waer sullen wij Loopen
Den burger.
Jae Lieve kint wij moeten op goods
                            genaede hoopen
aen hem moet sijn geropen // al om genaet
Den burgers Jongen.
Jae vaertgen en ist niet al te Laet
Ick en weet het niet groot is ons misdaet
maer sonder beraet // willen wij op onsen knien
godt aenroepen off ons genaeden mocht geschien
O Barmhertige godt seer goedertieren
ghij die doorgront smenschen hart en nieren
wilt ons doch versieren // met u genaet
en vergeven onse misdaet
wij menschen wij Leeffden al sonder bestieren
gelijcken verwoeste wilde dieren
en Lieten ons regieren // van veel sonden quaet
vroech ende Laet
In drincken in schincken hielden wij geen maet
maer sonder beraet // gingen wij dommineren
so dat goods gramschap over ons staet
niet wetende waer dat wij ons sullen keren
dan tot u alleen o' heer der heeren
laet u gramschap saceren // vergeeft ons sonden boos
so sullen wij u Loven nu en altoos.
O godt almachtich sout ghij ons betaelen
ons misdaet al Liet ghij ons ter hellen daelen
wij bekennen sonder faelen // so hem die saeck toedrecht
ghij deet ons geen onrecht
niet als schaepen hebben wij gaen dwaelen
maer als wilde beesten getiert daer mee wij haelen
vrij sonder faelen u gramschap niet slecht.
die nu seer swaer wecht
wij comen tot u o' heer gelijck een knecht
die tegen sijn vader misdaen heeft seer swaerlijck
des gelijck mach den saeck wel sijn ontflecht
dat wij hebben tegen u openbaerlijck
gesondicht maer straft ons niet een paerlijck
geeft ons quijtschelling claerlijck dats den rechte Loos